Xhevahire Izmaku

Xhevahire Izmaku (lindur më 15 gusht 1971) është një politikane, gazetare dhe shkrimtare kosovare. Ajo ishte deputete e Kuvendit të Kosovës prej 2010 deri 2019 duke përfaqësuar Partinë Demokratike. Ajo hoqi dorë nga PDK-ja në 2021 dhe tani qëndron në radhët e koalicionit AAK–NISMA. Aktualisht punon si profesoreshë e komunikimit masiv në Kolegjin AAB. Njihet për kontribute në politikë, arsim, gazetari dhe letërsi.

 Jeta dhe karriera 
Izmaku lindi më 15 gusht 1971 në Vushtrri, Kosovë dhe përfundoi studimet në gjuhë dhe letërsi shqipe në Fakultetin e Filologjisë të Universitetit të Prishtinës. Më pas, ajo fitoi gradën shkencore Doktor i Shkencave të Komunikimit në Universitetin e Tiranës, duke mbrojtur me sukses disertacionin me temën "Ligjërimi ndëretnik në Kosovë pas shpalljes së Pavarësisë" në vitin 2020.

Gjatë Luftës së Kosovës, Izmaku u mor me ndihmën e popullatës në rrezik dhe shërbeu si reportere lufte për agjenci të ndryshme lajmesh shqiptare dhe ndërkombëtare. Pas luftës, nga viti 1999 deri në 2002, ajo punoi si gazetare dhe reportere në RTV21.

Në fushën politike, Izmaku ka shërbyer si deputete në Kuvendin e Republikës së Kosovës për tri mandate radhazi gjatë viteve 2010-2019. Gjatë kësaj periudhe, ajo ishte kryetare e komisioneve për hartimin e ligjeve kryesore që lidhen me mediat në Kosovë, të cilat janë ende në fuqi.

Në gusht të vitit 2021, ajo e la Partinë Demokratike të Kosovës.

Përveç angazhimeve të saj në politikë dhe gazetari, Izmaku është e njohur edhe si poete, me katër vëllime me poezi të botuara. Ajo ka publikuar punime të ndryshme në shtypin e përditshëm dhe periodik, duke trajtuar tema që lidhen me kulturën, median dhe funksionimin e administratës në Kosovë. Aktualisht, ajo është profesoreshë në lëndët e komunikimit dhe gazetarisë në Kolegjin AAB në Prishtinë.
 Referime 

Kategoria:Lindje 1971
Kategoria:Njerëz nga Vushtrria
Kategoria:Biografi shqiptare
Kategoria:Shqiptarë të Kosovës
Kategoria:Politikanë kosovarë
Kategoria:Gra kosovare
Kategoria:Gazetarë shqiptarë
Kategoria:Shkrimtarë shqiptarë